A DVTK és a MAC is csak egy-egy gólt kapott - JochaPress
by Kínyó Norbert · 06/12/2015
A címvédő, és jelenleg is listavezető DVTK Jegesmedvék csapata magabiztos győzelmet aratott a Csíkszereda felett a jégkorong MOL Liga szombati játéknapján, míg a MAC Budapest 16 góllal győzte le a Brassót.
A pesterzsébeti zakót követően a második helyen álló MAC-hoz látogatott a tartalékos Brassó együttese. A házigazdánál debütált a MOL Ligában a MAC Jégkorong Akadémiájának mindössze tizenhat éves csatára, Kreisz Brúnó, illetve második felnőtt meccsén vehetett részt a ’98-as születésű védő, Tóth Gergely, míg Nagy és Mestyán ezúttal pihenőt kapott. A gólgyártást Klempa kezdte meg a mérkőzés 9. percében, majd tizenkét másodperccel később Szappanos is beköszönt Béresnek. Innen indult a lavina, az első húsz percben még négyszer talált be a házigazda, sorrendben Klempa, Olson, Szappanos és McDonald volt eredményes. Bálizs mindössze három lövést kapott a másik oldalon.
A második harmad első tíz percében ismét tartani tudta magát a Brassó védelme, majd a 30. percbe lépve Tóth Richárd lőtt gólt, ezt követte Jeffrey Hayes mesterhármasa még a szünet előtt, de Schmál és Tokaji is betalált. Utóbbi gólja után Péter szépített az eredményen egy kipattanóból, de másodperceken belül érkezett a válasz, így negyven perc játék után már 12-1-re vezetett a MAC.
A záró játékrész sem bizonyult könnyebbnek a vendégek számára, Bérest Móré váltotta a kapuban, őt Tóth avatta fel a 43. percben, amikor megszerezte második találatát a meccsen. Később Roczanov is feliratkozott a góllövők közé, végül a Hayes, McDonald, Olson kanadai trió is feljegyzett még egy-egy gólt.
A jelenleg hetedik helyen álló Csíkszereda fehérvári győzelmét követően az éllovas DVTK-hoz utazott, a címvédő pedig már nagy falatnak bizonyult. A mérkőzés első kilenc percében nem esett gól, a tizedikben Miskolczi használt ki egy emberelőnyt, ezzel 1-0-ra állt a hazai gárda az első szünetben.
A második harmad első percében szintén emberfórban növelte Galanisz csapata előnyét, majd a 25.-ben másodszor is betalált Peksa kapujába. Nagyjából másfél perccel később újabb hazai gólnak örülhetett a közönség, Sagert volt eredményes. A meccs felénél Péter Róbert juttatta Adorján mögé a korongot egy létszámfölényes szituációban, de a találattal csak szépíteni tudott az eredményen. A szünet előtt Dansereau vissza is állította a négygólos különbséget, amit a harmadik harmadban tovább növelt a házigazda.
A 45. percben Sagert szerezte meg saját maga második, csapata hatodik gólját, majd az utolsó percben Szilágy Levente egy egyéni akció végén, emberhátrányban talált be, így 7-1-re győzött és megerősítette pozícióját a tabella legfelső fokán
DVTK Jegesmedvék-HSC Csíkszereda (román) 7-1 (1-0, 4-1, 2-0)
Gól: Miskolczi Márk (10., emberelőnyben), Galanisz Nikandrosz (21., ee., 25.), Kalvin Ryan Sagert (26., 45.), Keegan Dansereau (40., ee.), Szilágyi Levente (60., emberhátrányban), ill. Péter Róbert (31., ee.)
MAC Budapest-Corona Brasov (román) 17-1 (6-0, 6-1, 5-0)
Gól: Tomás Klempa (9., 13.), Szappanos Dávid (9., 18.), Drew Olson (15., 58., mindkettő emberelőnyben), Ian McDonald (20., 53., mindkettő emberelőnyben), Tóth Richárd (30., 43.), Schmál Kristóf (33.), Jeffrey Hayes (36., 39., 40., 46.), Tokaji Viktor (37.), Roczanov Dezső (45.)
1. DVTK Jegesmedvék 27 19 4 2 2 131-70 67 pont
2. MAC Budapest 28 18 3 3 4 131-74 63
3. Fehérvár AV19 28 14 2 2 10 105-87 48
4. UTE 26 9 5 2 10 79-70 39
5. Debrecen 27 10 3 3 11 83-87 39
6. Dunaújvárosi Acélbikák 27 8 2 3 14 75-95 31
7. HSC Csíkszereda 28 7 3 4 14 78-108 31
8. Ferencváros 27 8 1 4 14 89-107 30
9. Corona Brasov 26 5 1 1 19 60-133 18
Tags: DVTK JegesmedvékGalanisz NikandroszhokiJeffrey HayesjégkorongKalvin Ryan SagertMAC Budapest
Berti Vogts Jürgen Klinsmann jobbkeze lett
Újévi csoda: van Gaal maradt az MU élén!
Next story Miklós Edit ismét a 22. helyen végzett
Previous story Átadták a Velencei-tavi Vízi Sportiskola megújult agárdi telephelyét